ມືລະເບີດ ສະຫຼະຊີບ ທີ່ສົງໄສ ໄດ້ສັງຫານ 4 ຄົນ ທີ່ຖານທັບອາກາດ ສຫລ ເໜືອກາບູລ 
ກຸ່ມຕາລີບານ ອ້າງເອົາຄວາມຮັບຜິດຊອບ ໃນການໂຈມຕີ ຕໍ່ຖານທັບອາກາດ ຂອງກຳລັງປະສົມ ໃນອັຟການິສຖານ.
ຜູ້ສົງໄສຄົນນຶ່ງເປັນມືລະເບີດສະຫຼະຊີບ ຂອງກຸ່ມຕາລີບານ ໄດ້ບີບຄະນວນລະເບີດໃຫ້ແຕກຂຶ້ນ ທີ່ຖານທັບອາກາດ Bagram ຊຶ່ງບໍລິຫານງານໂດຍກອງທັບສະຫະລັດໃນອັຟ ການິສຖານ ເຮັດໃຫ້ຢ່າງໜ້ອຍ 4 ຄົນເສຍຊີວິດແລະອີກ 14 ຄົນໄດ້ຮັບບາດເຈັບ ແຫຼ່ງຂ່າວຂອງສື່ມວນຊົນອັຟການິສຖານລາຍງານວ່າ ການໂຈມຕີດັ່ງກ່າວມີຂຶ້ນຢູ່ນອກຫ້ອງກິນເຂົ້າຂອງຖານທັບ ຜູ້ໂຈມຕີຄົນນີ້ ໄດ້ປອມໂຕເປັນຄົນງານ ຖານທັບອາກາດ Bagram ຕັ້ງຢູ່ທາງເໜືອຂອງນະຄອນຫຼວງກາບູລ ທ່ານ Abdullah Abdullah ຫົວໜ້າບໍລິຫານ ຂອງ ອັຟການິສຖານ ກ່າວຜ່ານ ທາງ Tweeter ຂອງທາງການວ່າ “ຂ້າພະເຈົ້າຂໍປະນາມ ການໂຈມຕີສະຫຼະຊີທີ່ Bagram ແລະຂໍຢືນຢູ່ ດ້ວຍຄວາມເປັນນ້ຳນຶ່ງໃຈດຽວ ກັບພວກຄອບຄົວ ແລະ ເພື່ອນມິດຂອງ ພວກທີ່ເສຍຊີວິດແລະໄດ້ຮັບບາດເຈັບໃນມື້ີ້ນີ້ ” ສ່ວນນາຍພົນ John W Nicholson ຂອງກອງທັບບົກສະຫະລັດຊຶ່ງເປັນຜູ້ບັນຊາການ ກຳລັງອົງການເນໂຕ້ ໃນອັຟການິສຖານ ກ່າວໃນຖະແຫຼງຂ່າວ ສະບັບນຶ່ງວ່າ “ໃນວັນທີ 12 ພະຈິກ ລະເບີດລູກນຶ່ງໄດ້ແຕກຂຶ້ນຢູ່ທີ່ສະໜາມບິນ Bagram ທີ່ເຮັດໃຫ້ມີຜູ້ບາດເຈັບລົ້ມຕາຍຫຼາຍຄົນ 4 ຄົນເສຍຊີວິດແລະປະມານ 14 ຄົນບາດເຈັບ ” ຖະແຫຼງການກ່າວຕໍ່ໄປວ່າ “ສຳລັບພວກທີ່ແນເປົ້າໝາຍໃສ່ກຳລັງປະສົມ ຫລື ANDSF ແລະພົນລະເຮືອນອັຟການິສຖານແລ້ວ ກຳລັງປະສົມແລະກຳລັງສະ ຫະລັດໃນອັຟການິສຖານ ຈະສືບຕໍ່ໃຫ້ການຝຶກແອບ ໃຫ້ຄະແນະນຳ ແລະໃຫ້ການຊ່ອຍເຫລືອແກ່ພາຄີຂອງພວກເຮົາເພື່ອເຮັດໃຫ້ອັຟການິສຖານເປັນປະເທດ ທີ່ດີຂຶ້ນ ” ທ້າວ Zabihullah Mujahid ໂຄສົກຂອງກຸ່ມຕາລີບານ ໄດ້ອ້າງເອົາຄວາມຮັບຜິດຊອບໃນການໂຈມຕີດັ່ງກ່າວ ໂດຍເວົ້າວ່າ ຜູ້ໂຈມຕີຂອງຕົນໄດ້ແຊກຊຶມເຂົ້າໄປ ໃນໝູ່ພະນັກ ງານ ຂອງຖານທັບອາກາດດັ່ງກ່າວ ມາໄດ້ຫຼາຍເດືອນແລ້ວ ກ່ອນທີ່ຈະທຳການໂຈມຕີ ລາວກ່າວວ່າ ເຈົ້າໜ້າທີ່ທະຫານສະຫະລັດກຳລັງພວມຫຍຸ້ງຢູ່ກັບການຝຶກແອບໃນຕອນເຊົ້າເວລາພວກເຂົາຖືກໂຈມຕີ ໂຄສົກກ່າວອ້າງວ່າ ມີທະຫານສະຫະລັດຫລາຍກວ່າ 20 ຄົນ ເສຍຊີວິດແລະອີກຫລາຍຄົນບາດເຈັບ ຮວມທັງທະຫານອັຟການິສຖານນຳດ້ວຍ ແຕ່ກຸ່ມຕາລີບານມັກເວົ້າໂຍກກ່ຽວກັບຈຳນວນຜູ້ບາດເຈັບລົ້ມຕາຍ ໃນການໂຈມຕີທຳນອງນີ້